U-I-36/92
Natisni
Opravilna št.:
U-I-36/92
Datum odločitve:
8. 10. 1992
Objavljeno:
Ur. list RS, št. 52/92 in OdlUS I, 63
ECLI:
ECLI:SI:USRS:1992:U.I.36.92
Akt:
Odlok Občinske skupščine Slovenska Bistrica o spremembah in dopolnitvah odloka o ugotovitvi usklajenosti zazidalnih načrtov s sprejetim srednjeročnim družbenim planom občine Slovenska Bistrica za obdobje 1986 - 1990 (Uradni list RS, št. 3/91-I)
Izrek:
Izpodbijani odlok se odpravi.
Evidenčni stavek:
Občinski odlok, s katerim se spreminjajo oziroma dopolnjujejo tekstualni deli veljavnih zazidalnih načrtov brez izpeljave zakonitega postopka, ni v skladu z zakonom.
Geslo:
Spreminjanje in dopolnjevanje tekstualnih delov veljavnih zazidalnih načrtov z občinskim odlokom brez izpeljave zakonitega postopka (javna razgrnitev, javna obravnava).
Pravna podlaga:
Ustava, 1991, 1. odst. 161. čl.

Ustavni zakon za izvedbo Ustave (UZIU), 7. čl.

Zakon o urejanju naselij in drugih posegov v prostor (ZUN), 37. do 39. čl.,

44. čl. in 82. čl.

Zakon o planiranju in urejanju prostora v prehodnem obdobju (ZPOP) , 2. čl.

Zakon o postopku pred ustavnim sodiščem SR Slovenije (ZUSS), 6. čl. in 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Drago Mlakar, Maribor
Datum vloge:
2. 4. 1992
Vrsta odločitve:
odločba
Vrsta rešitve:
odprava podzakonskega predpisa/predpisa za izvrševanje javnih pooblastil
Dokument:
US16137
Dokument v PDF obliki:
U-I-36-92.pdf
115 KB
Prenesite datoteko
U-I-36/92-
8.10.1992
O D L O Č B A
Ustavno sodišče je na pobudo Draga Mlakarja iz Maribora, ki ga zastopa Ivan Gorjup, odvetnik v Mariboru, v postopku za oceno zakonitosti na seji dne 8.10.1992
o d l o č i l o :
Odlok Skupščine občine Slovenske Bistrica o spremembah in dopolnitvah odloka o ugotovitvi usklajenosti zazidalnih načrtov s sprejetim srednjeročnim družbenim planom občine Slovenska Bistrica za obdobje 1986 - 1990 (Uradni list RS, št. 3/91-I) se odpravi.
Ta odločba ima pravne učinke po 414. in 415. členu ustave iz leta 1974.
O b r a z l o ž i t e v
S sklepom št. U-I-36/92-6 z dne 2/7-1992 je ustavno sodišče pobudo sprejelo in začelo postopek za oceno zakonitosti 2. člena v izreku te odločbe navedenega občinskega odloka. V pobudi je bilo navedeno, da se z izpodbijanimi določbami občinskega odloka dopolnjujejo tekstualni deli veljavnih zazidalnih načrtov, ki urejajo individualne stanovanjske cone, z novo
poslovno-stanovanjsko namembnostjo objektov, ne da bi bil izpeljan z zakonom določeni postopek za spreminjanje oziroma dopolnjevanje prostorskih izvedbenih aktov. Zakon o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90) v 43. členu omogoča spreminjanje in dopolnjevanje prostorskih izvedbenih aktov, vendar le po postopku, ki je predpisan za njihov sprejem. Navedeni zakon predvsem v členih 37 do 39 vsebuje podrobne določbe o javni razgrnitvi osnutka prostorskega izvedbenega akta in o javni obravnavi tega akta, o obravnavanju pripomb in predlogov z javne obravnave v izvršnem svetu občinske skupščine ter o predložitvi osnutka prostorskega izvedbenega akta občinski skupščini v sprejem. Izpodbijani odlok ni bil sprejet po tem postopku. V skladu s tem se izpodbijani odlok v svoji preambuli tudi ne sklicuje na zakonske določbe, v katerih je ta postopek urejen, ampak na določbe 82. člena zakona o urejanju naselij in drugih posegov v prostor in 2. člena zakona o planiranju in urejanju prostora v prehodnem obdobju (Uradni list RS, št. 48/90) - to pa so določbe, ki ne morejo biti pravna podlaga za spreminjanje prostorskih izvedbenih aktov. V zvezi s tem gre pri izpodbijanem odloku tudi za poskus sprememb zazidalnih načrtov v nesprejemljivi oziroma nezakoniti obliki - v obliki spremembe ugotovitvenega odloka o njihovi skladnosti s srednjeročnim družbenim planom in ne v obliki spremembe teh aktov samih. Zato je bilo potrebno izpodbijani odlok s smiselno uporabo 6. člena zakona o postopku pred ustavnim sodiščem v celoti odpraviti, čeprav je bil s sklepom začet postopek le glede njegovega 2. člena.
Ustavno sodišče je sprejelo to odločbo na podlagi prvega odstavka 161. člena ustave Republike Slovenije, 7. člena ustavnega zakona za izvedbo ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec in dr. Lovro Šturm.
P r e d s e d n i k
dr. Peter Jambrek